## Metrovalencia ampliarà els seus horaris la mitjanit de dissabte per a la tornada de l’espectacle pirotècnic de la Gran Fira de Juliol

*** Diversos servicis eixiran després del castell de focs artificials amb destinació a Seminari, Torrent, Paterna, València Sud, Aeroport, Torrent Avinguda, Rafelbunyol, Alboraia i Aragó
* Els dies 26 i 27 de juliol s’han programat circulacions extraordinàries per al correfoc i els castells de focs artificials**

Metrovalencia ampliarà els seus horaris de servici de metro i tramvia este dissabte, 12 juliol, perquè els usuaris puguen tornar a les seues llars després de l’espectacle pirotècnic que està previst que es dispare, a càrrec de Pirotecnia Valenciana, a mitjanit en el pont de Montolivet, dins dels actes de la Gran Fira de Juliol de la capital.

En concret, s’oferiran diversos servicis de metro després del castell en direcció a Seminari, Torrent, Paterna, València Sud, Aeroport, Torrent Avinguda, Rafelbunyol, Alboria i Aragó, esta última estació, destinació final de les línies 5 i 7 a causa de les obres de millora que s’estan realitzant en el túnel fins a Marítim.

La nit del dissabte 12, en la línia 10, eixiran dos tramvies des d’Alacant fins a Ciutat de les Arts i les Ciències-Justícia a les 22.40 hores, i el seu consegüent retorn, 23.00 hores i viceversa, 23.20 hores i 23.40 hores, combois que quedaran estacionats en Ciutat de les Arts i les Ciències-Justícia fins que acabe el castell, quan un d’estos circularà entre Ciutat de les Arts i les Ciències-Justícia i Alacant i l’altre, entre Ciutat de les Arts i les Ciències-Justícia i Natzaret, i tornada a Alacant.

En la línia 4, eixirà un tramvia de Pont de Fusta cap a Vicent Andrés Estellés a les 00.25 hores, i un altre a la mateixa hora cap a Doctor Lluch.

Per al dissabte 26 de juliol, amb motiu del correfoc a càrrec de la Pirotecnia Global Foc pels carrers Pau, Glorieta, Palau de Justícia i Porta del Mar, a mitjanit, s’han programat metros aproximadament a les 01.30 hores a les destinacions de Seminari, Paterna, Aeroport, Torrent, Rafelbunyol i Aragó.

D’altra banda, també s’han programat circulacions extraordinàries el diumenge 27 de juliol per a cobrir l’anada i la tornada del castell de focs artificials que es dispararà a les 23.00 hores a càrrec de Pirotecnia Martí en el Passeig Marítim, al costat del monument a Antonio Ferrandis. Des de la platja de les Arenes hi haurà tramvies especials a Vicent Andrés Estellés, Marítim i Tossal del Rei.

S’aconsella als usuaris que s’informen dels horaris amb antelació en la pàgina web [www.metrovalencia.es](https://www.metrovalencia.es/ca/), en el telèfon gratuït d’informació d’Atenció al Client 900 46 10 46, així com a través dels perfils en xarxes socials @metrovalencia i facebook/metrovalencia.fgv, i en l’app oficial de Metrovalencia per a conéixer amb exactitud el servici oferit.

**Servici nocturn en agost**

Totes estes prolongacions d’horaris en diverses jornades del cap de setmana de la Gran Fira de Juliol es produiran perquè no està encara operatiu el servici ‘A la lluna de Metrovalencia’, que començarà a funcionar el pròxim mes d’agost.

D’esta manera, els divendres, dissabtes i vespres de festius, els metros i tramvies recuperaran les circulacions nocturnes anteriors al 29 d’octubre, quan la riuada va impedir que este servici es poguera oferir, igual que la resta de prestacions de Metrovalencia.

‘A la lluna de Metrovalencia’ oferix servici fins prop de les 03.00 hores de la matinada els divendres, dissabtes i vespres de festius, enguany, amb les limitacions dels talls ferroviaris en Aragó, en les línies 5 i 7, i Masies, en la línia 1, durant el mes d’agost.

Fecha: 11/07/2025